KIRJALLINEN KYSYMYS E-1379/03

esittäjä(t): Anne Jensen (ELDR) komissiolle

(15. huhtikuuta 2003)

Aihe: Multi-Stakeholder-foorumi

Komissio on perustanut Multi-Stakeholder-foorumin, jonka on määrä muun muassa varmistaa kokemusten ja hyvien käytäntöjen vaihto EU:n tasolla sekä pyrkiä vakiinnuttamaan yritysten sosiaalista vastuuta koskevia yhteisiä suuntaa-antavia periaatteita EU:ssa.

Kuinka paljon tämä foorumi on maksanut tähän mennessä? Minkälaisia tuloksia komissio odottaa foorumilta?

Anna Diamantopouloun komission puolesta antama vastaus

(27. toukokuuta 2003)

Yritysten sosiaalista vastuuta käsittelevän sidosryhmien välisen foorumin toimintaa tuetaan komission nykyisten rahoitus-, henkilöstö- ja hallintoresurssien puitteissa. Jokaista foorumin kokousta(1) varten komissio järjestää huoneen, tulkkauksen(2) ja korvaa 20 asiantuntijan kulut(3).

Komissio uskoo, että unioni onnistuu edistämään yritysten sosiaalista vastuuta, jos liike-elämä, työmarkkinaosapuolet ja kansalaisyhteiskunnan edustajat ottavat laajalti käyttöön yritysten sosiaalisen vastuun periaatteet. Lisäksi komission mielestä uskottavien ja tehokkaiden sosiaalisen vastuun toimintalinjojen varmistamiseksi toimintalinjoja tulee kehittää, panna täytäntöön ja arvioida tärkeimpien sidosryhmien kanssa.

Tällaisessa asiayhteydessä komissio on perustanut sidosryhmien välisen foorumin, jonka tarkoituksena on kehittää suunniteltu ja yhteistyökumppanuuteen perustuva lähestymistapa yritysten ja niiden sidosryhmien välille, jotta tietoisuus yritysten sosiaalisesta vastuusta kasvaa, edistetään kokemusten ja hyvien käytäntöjen vaihtoa ja parannetaan sosiaalisen vastuun käytäntöjen ja välineiden läpinäkyvyyttä ja uskottavuutta.

Lähestymistapa on alhaalta ylöspäin suuntautuva, eli komissio ei määrää ratkaisuja, vaan pikemminkin pyytää sidosryhmiä kehittämään yhteisiä vastauksia vuoropuhelun ja yhteistyökumppanuuden kautta. Komissio pitää foorumia haastavana kokeiluna ja huomattavana mahdollisuutena eri sidosryhmille kehittää yhteistä lähestymistapaa sosiaaliseen vastuuseen ja saavuttaa yksimielisyys sosiaalisen vastuun esille nostamissa haasteissa.

Kun foorumi käynnistettiin lokakuussa 2002, foorumin jäsenet hyväksyivät seuraavat tavoitteet: Edistetään yritysten sosiaalista vastuuta ja tuetaan innovointia. Parannetaan sosiaalisen vastuun välineiden ja käytäntöjen läpinäkyvyyttä ja lähentymistä lisäämällä sosiaalisen vastuun tuntemusta. Helpotetaan kokemusten vaihtoa. Tutkitaan yritysten sosiaalista vastuuta koskevien yhtenäisten suuntaa-antavien periaatteiden laatimisen tarkoituksenmukaisuutta.

Tämän vuoden alussa on aloitettu foorumin paneelikeskustelut. Paneelikeskusteluissa ryhmät työskentelevät seuraavilla aloilla: sosiaalisen vastuun tiedon tason parantaminen, sosiaalisen vastuun edistäminen pk-yrityksissä, sosiaalisen vastuun kehittäminen ja läpinäkyvyys sekä sosiaalista vastuuta koskevien käytäntöjen ja välineiden moninaisuus ja lähentäminen.

Foorumilla on selvä toimeksianto. Ennen kesää 2004 sitä kehotetaan antamaan komissiolle raportti työstään.

(1) Vuonna 2002 järjestettiin kaksi täysistuntoa. Vuodelle 2003 suunnitellaan kahta täysistuntoa ja yhdeksää paneelikeskustelua.

(2) Yleensä täysistunnoissa kielet ovat ranska, englanti ja saksa, paneelikeskusteluissa ranska ja englanti.

(3) Lisäksi paneelikeskusteluissa yksi esittelijä.